**Jens Gustafsson** (s. 15. lokakuuta 1978) on ruotsalainen jalkapallovalmentaja ja entinen puolustaja. Kesästä 2022 lähtien hän on toiminut Pogoń Szczecinin päävalmentajana.

Ura pelaajana
-------------

Gustafsson hankki jalkapallo-oppinsa Helsingborgs IF:n juniorijoukkueissa, muttei koskaan edustanut seuran edustusmiehistöä. Aikuisten uransa hän aloitti kaudella 2001 IK Bragessa edustaen Superettanissa pelannutta seuraa 27 ottelussa debyyttikautensa aikana. Hän siirtyi kauden jälkeen Högaborgsiin, josta palasi kaudeksi 2003 Superettaniin Falkenbergs FF:n paitaan. 

Gustafsson pelasi FFF:n keskuspuolustajana seitsemän kautta ja kuului joukkueen runkopelaajiin Superettanissa. Hän lopetti uransa kauden 2009 jälkeen.

Ura valmentajana
----------------

Lopetettuaan pelaajauransa Gustafsson siirtyi valmentajaksi. Hän aloitti tammikuussa 2010 Halmstads BK:n organisaatiossa juniorivalmentajana. Heinäkuussa 2011 hän nousi HBK:n edustusjoukkueen päävalmentajaksi Josep Clotet Ruizin saatua potkut. Gustafsson ei onnistunut nostamaan HBK:ta pois Allsvenskanin hänniltä, vaan kauden päätteeksi joukkue putosi liigajumbona Superettaniin. Gustafsson jatkoi seuran päävalmentajana ja luotsasi HBK:n kaudella 2012 kolmanneksi. Nousukarsinnoissa GIF Sundsvall kaatui yhteismaalein 6–3 ja HBK nousi takaisin Allsvenskaniin. Kausi 2013 oli jälleen vaikea ja HBK säilytti sarjapaikkansa vain karsintojen kautta jälleen Sundsvallin kustannuksella. Kaudella 2014 Gustafsson jatkoi edelleen päävalmentajana ja kausi päättyi 10. sijaan, eikä HBK joutunut tällä kertaa karsimaan säilymisestään Allsvenskanissa. Kauden jälkeen Gustafsson jätti HBK:n.

Maaliskuussa 2015 Gustafssonin valmennusura jatkui Ruotsin alle 21-vuotiaiden jalkapallomaajoukkueen päävalmentajana. Tammikuussa 2016 hän siirtyi maajoukkuetehtävistä AIK:n apuvalmentajaksi. Pesti AIK:ssa jäi kuitenkin lyhyeksi, sillä jo kesäkuussa 2016 Gustafssonista tuli IFK Norrköpingin päävalmentaja. Gustafsson luotsasi Allsvenskanin mestaruutta puolustaneen IFK:n kolmanneksi kaudella 2016. Huhtikuussa 2017 Gustafssonin valmentama IFK hävisi Ruotsin cupin loppuottelussa Östersunds FK:lle 4–1.

Gustafsson luotsasi IFK Norrköpingin heikommin sujuneen kauden 2017 jälkeen jälleen Allsvenskanissa hopealle kaudella 2018. Joukkue hävisi mestaruuden Malmölle vain kahdella pisteellä. Seuraavat kaudet päättyivät sijoille viisi ja kuusi. Kaudella 2020 IFK:n organisaatiosta irtisanoutui lukuisia johtotehtävissä ja huollossa toimineita henkilöitä. Myös joukkueen avainpelaajiin kuulunut Simon Thern ilmoitti jättävänsä seuran kauden päätteeksi. Päävalmentaja Gustafsson ilmoitti myös joulukuussa 2020, ettei jatka enää seuran palveluksessa.

Kesäkuussa 2021 Gustafsson aloitti kroatialaisen Hajduk Splitin päävalmentajana kaksivuotisella sopimuksella. Pesti jäi lopulta lyhyeksi, kun Hajduk erotti Gustafssonin marraskuussa 2021. Hän valmensi joukkuetta 17 ottelusta, josta joukkue voitti yhdeksän.

Tammikuussa 2022 Gustafsson palasi Ruotsin alle 21-vuotiaiden maajoukkueen päävalmentajaksi. Pesti jäi kuitenkin lyhyeksi, sillä jo toukokuussa 2022 hän teki sopimuksen Puolan Ekstraklasan Pogoń Szczecinin kanssa.

Meriitit valmentajana
---------------------

* Ruotsin mestaruus
	+ hopeaa: 2018
* Ruotsin cup
	+ hopeaa: 2017

Lähteet
-------

1. ↑  Jens Gustafsson SvFF. Viitattu 31.5.2017. (ruotsiksi)
2. ↑  Jens Gustafsson Transfermarkt. Viitattu 31.5.2017. (englanniksi)
3. ↑  sparkar Josep Clotet Ruiz - Jens Gustafsson ersätter (Arkistoitu – Internet Archive) Fotbolltransfers.com. Viitattu 31.5.2017. (ruotsiksi)
4. ↑  HBK-tränaren Jens Gustafsson avgår Hallands Nyheter. Viitattu 31.5.2017. (ruotsiksi)
5. ↑  Jens Gustafsson ny tränare för U21-landslaget Sverige Radio. Viitattu 31.5.2017. (ruotsiksi)
6. ↑  AIK bekräftar: Han ska backa upp Alm Aftonbladet. Viitattu 31.5.2017. (ruotsiksi)
7. ↑  Jens efter Janne: "Oerhört stolt och glad" Hallands Posten. Viitattu 31.5.2017. (ruotsiksi)
8. ↑  Östersund vann Svenska Cupen Aftonbladet. Viitattu 31.5.2017. (ruotsiksi)
9. ↑  Thern om Peking-cirkusen och att lämna klubben: "En förening i total splittring" Fotbollskanalen. Viitattu 26.12.2020. (ruotsiksi)
10. ↑  Jens Gustafsson novi je trener Hajduka! Hajduk Split. Viitattu 29.7.2021. (englanniksi)
11. ↑  Jens Gustafsson Sacked as Hajduk Coach, New Coach Within Next Week (Arkistoitu – Internet Archive) Total Croatia News. Viitattu 6.1.2022. (englanniksi)
12. ↑  Officiellt: Jens Gustafsson tar över svenska U21-landslaget
13. ↑  Jens Gustafsson trenerem Pogoni Szczecin od nowego sezonu!


|  |  |  |
| --- | --- | --- |
| Edeltäjä:**Josep Clotet Ruiz** | **Halmstads BK:n päävalmentajana**7/2011–2014 | Seuraaja:**Jan Jönsson** |

|  |  |  |
| --- | --- | --- |
| Edeltäjä:**Jan Andersson** | **IFK Norrköpingin päävalmentajana**6/2016–2020 | Seuraaja:**Rikard Norling** |

|  |  |  |
| --- | --- | --- |
| Edeltäjä:**Paolo Tramezzani** | **Hajduk Splitin päävalmentajana**6–11/2021 | Seuraaja:**Valdas Dambrauskas** |

|  |  |  |
| --- | --- | --- |
| Edeltäjä:**Kosta Runjaic** | **Pogoń Szczecinin päävalmentaja**2022– | Seuraaja:**–** |